Ze modym ciynżko sie dogodać
Moja kamratka Irma porzad robi we tyj samej firmie, co my w ni kejś łobie robiły. Łostało i jeszcze dwa lata do pynzyje. Nikedy sie jednako na ta swoja robota uskarguje! Niby ni mo ciynżko, bo kadrowo je, ale łostatnio łopedziała mi taki jedyn przipadek, co jom strasznie znerwowoł.
Były przijyncia do roboty we biurze, miejsce było yno jedne, a ludzi kupa. Łona miała wybrać tego istnego, co tam bydzie robił. Irma jednako robi to łogromnie niyrada, boby niy chciała kerymu krzywdy zrobić! I tak, choć niyrada poruch zaroz na poczontku posłała do dom. Bo bo sie i zdali frechowni. Potym była jedna dziołcha, co sie yno porzad pytała wiela zarobi. Tyj tyż niy przijyna, bo podle Irmy ta frela ni miała we gowie roboty yno kasa. Na koniec prziszoł taki mody synek zaroz po studiach i zdoł sie cołkiym do rzeczy.
Łona sie go musiała jeszcze ło wiela rzeczy wypytać, choć sie i to gupie zdało.
– Jaki mo pan zainteresowania?
– zaczyna słodziuśko, a pomyślała se, że i karlus jakiś gupot na nos nawiyszo, jako to dycki było.
– No mam trochę zainteresowań…wiem ,lubię czytać książki historyczne! – zaczon cosikej niypewnie.
– No, a jakie? – spytała sie, choć przipuszczała, że synek zaroz wyjedzie ze Siynkiewiczym abo ze Mickiewiczym…
– No, takie o wojnie… – wystynkoł tyn boroczek.
To był praje taki tymat, co sie Irma na nim niy znała, bezto nic na to niy odpedziała, yno pytała sie dali, co synek robi jak mo frajny czas.
– Czasem jakiś film obejrzę, ale wartościowy, telenowele mnie nie interesują, to dobre dla babć… (i tu se nagrabił!), czasem zagram w szachy na kurniku…
Tego już Irma niy zdzierżyła, bo se pomyślała, że tymu synkowi łod tyj nauki, coś sie we gowie pomiyszało. Bezto, coby go niy znerwować, padała, że tego wypytywanio styknie na dzisio, a jak bydzie przijynty, to do niego zadzwoniom!
Ale tyn „kurnik” niy doł i pokoj, bo coby to miało znaczyć? A jo tyż ło takim czymś niy słyszała. Prziszoł do dom moj synek i łon nos łobie łobjaśnił, że to je taki portal na internecie, kaj idzie pograć we szachy, abo inksze gry.
Jako widać my starsi porzad jeszcze mało wiymy i jak tu sie potym momy ze modymi dogodać?
Grymlino.
Jeśli podobało Ci się opowiadanie “Ze modym ciynżko sie dogodać” to zapraszam do czytania innych z cyklu po naszymu
Koniecznie zajrzycie na mój profil na Facebook.
szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn bug_Latn pol_Latn pol_Latn